Kasper Asgreen
Kasper Asgreen er en dansk cykelrytter, der kører for det belgiske cykelhold Soudal Quick-Step. Han har bl.a. vundet endagsløbet Flandern Rundt i 2021 samt DM i enkeltstart fire gange (2019, 2020, 2021 og 2023).
Kasper Asgreens professionelle cykelkarriere begyndte i den tyske klub MLP Team Bergstraße i 2014. I 2016 skiftede han til det danske hold Team Trefor, og året efter blev han dansk U23-mester i enkeltstart, ligesom han vandt U23-herrernes enkeltstart ved EM i landevejscykling foran landsmanden Mikkel Bjerg. I 2018 skiftede Kasper Asgreen til Soudal Quick-Step, med hvem han samme år vandt holdtidskørslen ved VM i landevejscykling.
Kasper Asgreen fik sit helt store gennembrud i 2019, da han endte som nummer to i klassikeren Flandern Rundt; to år efter vandt han løbet. Kasper Asgreen debuterede i Vuelta a España i 2018 og i Tour de France i 2019. I Tour de France 2023 vandt Kasper Asgreen 18. etape.